**Sindika Dokolo** (født 16. mars 1972 i Kinshasa, død 29. oktober 2020 i Dubai) var en kongolesisk forretningsmann og kunstsamler. Han var gift med Isabel dos Santos, Afrikas rikeste kvinne og datter av Angolas president fra 1979 til 2017 José Eduardo dos Santos.

Liv og virke
------------

### Bakgrunn

Dokolo var sønn av den kongolesiske forretningsmannen Augustin Dokolo Sanu og danske Hanne Dokolo. Han vokste opp i Belgia og Frankrike, der han tok *baccalauréat* ved Lycée Saint-Louis-de-Gonzague i Paris og studerte økonomi, handel og språk ved Université Pierre-et-Marie-Curie.

I 2002 giftet han seg med Isabel dos Santos, datter av Angolas president José Eduardo dos Santos.

### Forretningsmann

Dokolos forretningsinteresser var blant annet knyttet til det angolanske sementselskapet Nova Cimangola og Amorim Energia. Forretningene omfattet også diamanter og eierandel i et sveitsisk juvelerfirma.

Dokolos ektefelle Isabel dos Santos omtales som Afrikas rikeste kvinne og anklages for å ha benyttet posisjoner og forretningsmuligheter hun har skaffet seg på grunn av sin far til å bygge seg opp en formue. Ektemannen ble også dratt inn i dette. Parets midler i Angola ble i januar 2020 frosset av en domstol som ledd i en prosess av etterforskning av korrupsjon og misbruk av offentlige midler. Dokolo og dos Santos avviste anklagene, som Dokolo kalte en politisk vendetta og forretningsmessige uoverensstemmelser.

### Kunstsamler

Dokolo ble omtalt som kunstsamler, men beskrev seg selv som kunstoperatør. I 2005 kjøpte han kunstsamlingen til Hans Bogatzke. Dokolo bygde opp en stor kunstsamling i Luanda, med hovedvekt på å etablere en afrikansk samling av samtidskunst. Samlingen, som består av over flere tusen kunstverk, omfatter arbeider av blant andre William Kentridge, Zenele Muholi og Yinka Shonibare. Målet hans var å vise fram kunst for publikum i Afrika. Dokolo lånte ut kunst til institusjoner utenfor Afrika med forventning om at disse som gjenytelse måtte bidra med kunstverk til utstillinger i Afrika. Dokolo sto ved sin samling og stiftelse bak den første afrikanske paviljongen på Veneziabiennalen i 2007.

Dokolo engasjerte seg for å tilbakeføre afrikansk kunst som museer, samlere og auksjonshus utenfor Afrika ikke har tilegnet seg på lovlig vis til landene der kunsten stammer fra.

Dokolo døde i en drukningsulykke da han drev med fridykking ved Deira-øya utenfor Dubai i De forente arabiske emirater.

Referanser
----------

1. ↑   www.fondation-sindikadokolo.com[Hentet fra Wikidata]
2. 1 2   «Morreu empresário Sindika Dokolo, marido de Isabel dos Santos», publisert i Observador[Hentet fra Wikidata]
3. ↑   www.theartnewspaper.com[Hentet fra Wikidata]
4. ↑  «La Famille Dokolo», www.dokolo.com. Lest 20. januar 2020.
5. ↑  Greenberger, Alex; Greenberger, Alex (30. oktober 2020). «Sindika Dokolo, Congolese Collector Who Faced Corruption Scandal, Dies at 48 in Diving Accident». *ARTnews.com* **(engelsk)**. Besøkt 30. oktober 2020.
6. 1 2 3  «Dokolo, Sindika», i W. Martin James: *Historical Dictionary of Angola*, 3. utgave, Rowman & Littlefield, 2018, s, 115.
7. ↑  Garside, Juliette; Pegg, David; Osborne, Hilary (19. januar 2020). «Revealed: how Angolan ruler's daughter used her status to build $2bn empire». *The Guardian* **(engelsk)**. ISSN 0261-3077. Besøkt 20. januar 2020.
8. ↑  «Africa's richest woman 'ripped off her country'». *BBC News* **(engelsk)**. 19. januar 2020. Besøkt 20. januar 2020.
9. 1 2 3  «The Assets of Africa's Most Important Art Collecting Couple Have Been Frozen Amid Angola's Corruption Crackdown». *artnet News* **(engelsk)**. 7. januar 2020. Besøkt 20. januar 2020.
10. ↑  «Angola and Congo tell dos Santos to cooperate with justice after asset freeze». *Reuters* **(engelsk)**. 5. januar 2020. Besøkt 20. januar 2020.
11. 1 2  «Osei Bonsu: A cultural operator: Sindika Dokolo in conversation with Osei Bonsu», *New African*, nr. 543, oktober 2014, s. 91–92.
12. ↑  «ArtPremium – Sindika Dokolo Foundation, Deeply Rooted». *ArtPremium* **(engelsk)**. 18. april 2017. Arkivert fra originalen 28. oktober 2020. Besøkt 20. januar 2020.
13. ↑  «'The Colonial Effect on Us Is Huge': Why Congolese Collector Sindika Dokolo Sees Restitution as a Way to Remake African Identity». *artnet News* **(engelsk)**. 8. oktober 2019. Besøkt 20. januar 2020.
14. ↑  «No foul play in death of billionaire husband Sindika Dokolo, Dubai Police say». *The National* **(engelsk)**. Besøkt 1. november 2020.

|  |  |
| --- | --- |
| Oppslagsverk/autoritetsdata | VIAF **·** GND **·** LCCN **·** ISNI **·** SUDOC
 |